CCX.  Abbatiam Messinensem monialium Benedictinarum nobilium in dioecesi Iprensi suscipit in protectionem, ejusque possessiones recenset atque confirmat.   (Anno 1147, Jul. 28.) [MIRAEI Opp. dipl. tom. III, p. 46, ex archivis abbatiae Messinensis.]
EUGENIUS episcopus, servus servorum Dei, dilectis in Christo filiabus, AELIDI Mecinensis coenobii ejusque sororibus tam praesentibus quam futuris, regularem vitam professis, in perpetuum.
Desiderium quod ad religionis propositum et ad animarum salutem pertinere monstratur, auctore Deo, est sine aliqua dilatione complendum. Eapropter, dilectae in Domino filiae, vestris justis postulationibus clementer annuimus, et praefatum Mecinense coenobium, in quo divino mancipatae estis obsequio, sub B. Petri et nostra protectione suscipimus et praesentis scripti privilegio communimus. Inprimis si quidem statuentes, ut ordo monasticus secundum B. Benedicti Regulam et Cluniacensium fratres institutionem perpetuis ibidem temporibus inviolabiliter conservetur. Praeterea statuimus ut quaecunque bona in praesentiarum juste et canonice possidetis, aut in futurum concessione pontificum, largitione regum vel principum, oblatione fidelium seu aliis justis modis, Deo propitio, poteritis adipisci, firma vobis, et his quae post vos successurae sunt, et illibata permaneant. In quibus haec propriis duximus exprimenda vocabulis: Locum ipsum in quo ecclesia sita est, cum decima, et annuale forum, quod comes Robertus contulit ecclesiae vestrae; apud Lampernessam X berquerias et quartam partem unius. Apud Alvergem VII mansa terrae; apud Ekes VII mansa terrae; apud Wideschat XXVIII mansa terrae; altare de Warnestun et medium telonium de Duvia. Apud Ferlinghem dimidiam vaccariam. Apud duplices montes curiam et duo molendina, et XII mansa terrae, et partem aquae. Decimam de Merengies, et de Martini campo, villam de Scotis. Apud Ipram X libras de censu et mansura Alcheri et mansuras quas Hugo eidem ecclesiae contulit, villam Croisette cum appendiciis suis; mansum unum apud Martini campum. Apud Duacum terram quae dividitur in XII partes. Apud Alawange mansum terrae, decimam Sancti Richarii. Apud Commines, pratum et terram quae vocatur Ploitt cum hospitibus quam Iwanus contulit eidem ecclesiae. Apud Chemlam VIII solidos denariorum, capellam de Merkem cum redditibus et terris adjacentibus. Obeunte vero te, nunc ejusdem loci abbatissa, vel earum aliqua quae tibi est successura, nulla inibi qualibet subreptionis astutia seu violentia praeponatur, nisi quam sorores communi consensu, secundum Dei timorem et B. Benedicti Regulam, provideant eligendam. Decernimus ergo ut nulli omnino hominum liceat praefatum coenobium temere perturbare, aut ejus possessiones auferre vel ablatas retinere, minuere, aut aliquibus vexationibus fatigare; sed omnia integra conserventur earum, pro quarum gubernatione et sustentatione concessa sunt, usibus omnimodis profutura, salva sedis apostolicae auctoritate et dioecesani episcopi canonica justitia. Si qua igitur in futurum ecclesiastica saecularisve persona, hanc nostrae constitutionis paginam sciens, contra eam temere venire tentaverit, secundo tertiove commonita, si non satisfactione congrua emendaverit, potestatis honorisque sui dignitate careat, reamque se divino judicio existere de perpetrata iniquitate cognoscat, et a sacratissimo corpore et sanguine Dei et Domini nostri Jesu Christi aliena fiat, atque in extremo examine districtae ultioni subjaceat. Cunctis autem eidem loco sua jura servantibus sit pax Domini nostri Jesu Christi, quatenus et hic fructum bonae actionis percipiant et apud districtum judicem praemia aeternae pacis inveniant. Amen. Ego Eugenius Catholicae Ecclesiae episcopus. Ego Albertus Ostiensis episcopus. Ego Hugo presbyter cardinalis tit. in Lucina. Ego Hyacinthus diaconus cardinalis S. Mariae in Cosmedino. Ego Guido presbyter cardinalis tit. Pastoris. Datum Altissiodori per manum Guidonis Romanae Ecclesiae diaconi cardinalis et cancellarii, V Kalend. Augusti, indictione X, Incarnationis Dominicae anno 1147, pontificatus vero domni Eugenii papae tertii anno III.
(vulgo Messines 
)